b'\n_START_ARTICLE_\nVilkavi\xc5\xa1kis\n_START_SECTION_\nNume\n_START_PARAGRAPH_\nNumele ora\xc8\x99ului \xc3\xaen alte limbi este: \xc3\xaen polonez\xc4\x83 Wy\xc5\x82kowyszki; \xc3\xaen idi\xc8\x99 Vilkovishk; \xc3\xaen german\xc4\x83 Wilkowischken, \xc3\xaen rus\xc4\x83 \xd0\x92\xd0\xb8\xd0\xbb\xd0\xba\xd0\xb0\xd0\xb2\xd0\xb8\xd1\x88\xd0\xba\xd0\xb8\xd1\x81. Alte variante sunt Vilkavishkis \xc8\x99i Wilkowyszki.\n_START_SECTION_\nIstorie\n_START_PARAGRAPH_\nOra\xc8\x99ul a primit drepturi de ora\xc8\x99 \xc3\xaen 1670 de la regele Poloniei, Ioan Cazimir al II-lea Vasa, acesta  a fost unul dintre primele privilegii acordate unui loc din Lituania. Stema ora\xc8\x99ului a fost cel mai probabil \xc3\xaemprumutat\xc4\x83 de la familia Pac, proprietar\xc4\x83 a satului \xc3\xaen acel moment. Krzysztof Zygmunt Pac a fost, de asemenea, cancelar al Lituaniei._NEWLINE_A r\xc4\x83mas \xc3\xaen Uniunea statal\xc4\x83 polono-lituanian\xc4\x83 p\xc3\xa2n\xc4\x83 \xc3\xaen 1795, c\xc3\xa2nd, prin Prima \xc3\xaemp\xc4\x83r\xc8\x9bire a Poloniei, a devenit parte a Regatului Prusiei. Regiunea \xc3\xaen care se afl\xc4\x83 ora\xc8\x99ul a fost \xc3\xaemp\xc4\x83r\xc8\x9bit\xc4\x83 \xc3\xaentre Prusia \xc8\x99i Rusia p\xc3\xa2n\xc4\x83 \xc3\xaen 1807. \xc3\x8en acest moment, ora\xc8\x99ul a fost \xc3\xaencorporat \xc3\xaen Ducatul de la Var\xc8\x99ovia \xc8\x99i a fuzionat \xc3\xaen regiunea Bia\xc5\x82ystok. Dup\xc4\x83 \xc3\xaenfr\xc3\xa2ngerea lui Napoleon Bonaparte \xc3\xaen 1815, regiunea a intrat \xc3\xaen componen\xc8\x9ba Rusiei, apoi a fost parte a Poloniei Congresului ca parte a districtului August\xc3\xb3w \xc8\x99i mai t\xc3\xa2rziu a districtului Suwa\xc5\x82ki. \xc3\x8en 1856, marea majoritate a popula\xc8\x9biei ora\xc8\x99ului era evreiasc\xc4\x83, cu 4.417 de evrei \xc8\x99i doar 834 de cre\xc8\x99tini. \xc3\x8en timpul primului r\xc4\x83zboi mondial ora\xc8\x99ul a fost capturat de for\xc8\x9bele germane \xc8\x99i a fost ocupat p\xc3\xa2n\xc4\x83 \xc3\xaen 1918, c\xc3\xa2nd locul a devenit parte a Lituaniei independente. \xc3\x8en perioada interbelic\xc4\x83 a fost construit\xc4\x83 o linie de cale ferat\xc4\x83 care trece prin ora\xc8\x99ul  Marijampol\xc4\x97 din apropiere, ceea ce a f\xc4\x83cut ca acesta s\xc4\x83 devin\xc4\x83 noul centru regional, \xc3\xaenlocuind Vilkavi\xc5\xa1kis din rolul s\xc4\x83u tradi\xc8\x9bional.  _NEWLINE_La scurt timp dup\xc4\x83 izbucnirea celui de-al doilea r\xc4\x83zboi mondial, controlul zonei a c\xc4\x83zut \xc3\xaen m\xc3\xa2inile sovieticilor, \xc3\xaentre 1940 \xc8\x99i 1941, pe baza pactului Molotov-Ribbentrop. \xc3\x8en 1941, Germania nazist\xc4\x83 a atacat Uniunea Sovietic\xc4\x83, a invadat Lituania \xc8\x99i a ocupat ora\xc8\x99ul. \xc3\x8entre iunie \xc8\x99i septembrie 1941, germanii, \xc3\xaempreun\xc4\x83 cu colaboratorii lituanieni, au distrus aproape toate casele din ora\xc8\x99 \xc8\x99i au ucis mai mult de 3000 de persoane, majoritatea evreilor. Ora\xc8\x99ul a fost scena unui contraatac de succes al diviziei germane de tancuri Panzer Gro\xc3\x9fdeutschland \xc3\xaen toamna anului 1944, iar dup\xc4\x83 lupte a fost scena unor fotografii de propagand\xc4\x83 \xc3\xaen care numele ora\xc8\x99ului era prezentat \xc3\xaen mod proeminent. Ora\xc8\x99ul a fost capturat de Armata Ro\xc8\x99ie \xc3\xaen august 1944. Dup\xc4\x83 r\xc4\x83zboi, a f\xc4\x83cut parte din Republica Sovietic\xc4\x83 Socialist\xc4\x83 Lituanian\xc4\x83 \xc3\xaen cadrul Uniunii Sovietice. _NEWLINE_C\xc3\xa2nd Lituania \xc8\x99i-a rec\xc3\xa2\xc8\x99tigat independen\xc8\x9ba \xc3\xaen 1991, ora\xc8\x99ul a devenit capitala nou-\xc3\xaenfiin\xc8\x9batului district municipal Vilkavi\xc5\xa1kis.\n_START_SECTION_\nAtrac\xc8\x9bii \xc8\x99i cultur\xc4\x83\n_START_PARAGRAPH_\nCatedrala Catolic\xc4\x83 a Fecioarei Maria a fost construit\xc4\x83 \xc3\xaen apropierea confluen\xc8\x9bei r\xc3\xa2urilor \xc3\xaen 1881. Biserica Catolic\xc4\x83 a \xc3\x8en\xc4\x83l\xc8\x9b\xc4\x83rii Sfintei Cruci (cu elemente de arhitectur\xc4\x83 ortodox\xc4\x83) se afl\xc4\x83 pu\xc8\x9bin mai departe \xc3\xaen direc\xc8\x9bia Marijampole. \xc3\x8en Vilkavi\xc5\xa1kis  se mai g\xc4\x83sesc Muzeul de istorie local\xc4\x83, Casa de Cultur\xc4\x83, oficiul po\xc8\x99tal, administra\xc8\x9bia local\xc4\x83, spitalul raional, mai multe supermarketuri mari (MAXIMA, IKI, NORFA), magazinul de materiale de construc\xc8\x9bii VilkaSTA. _NEWLINE_Exist\xc4\x83 mai multe terenuri de fotbal cu infrastructur\xc4\x83 pentru atletism. \xc3\x8en centrul ora\xc8\x99ului, a fost recent construit un teren de baschet._NEWLINE_La marginea ora\xc8\x99ului (\xc3\xaen direc\xc8\x9bia Kybartai \xc8\x99i regiunea Kaliningrad) se afl\xc4\x83 Lacul Pajerziai (fost\xc4\x83 o mla\xc8\x99tin\xc4\x83).\n_START_SECTION_\nTransport\n_START_PARAGRAPH_\n\xc3\x8en Kybartai,  20 km  vest de Vilkavi\xc5\xa1kis \xc8\x99i la grani\xc8\x9ba cu regiunea Kaliningrad, Rusia, exist\xc4\x83 posibilitatea transferului c\xc4\x83tre trenurile ruse\xc8\x99ti de tranzit interna\xc8\x9bional cu ecartament diferit de cel european. _NEWLINE_Din Marijampol\xc4\x97, se poate circula cu trenul spre Var\xc8\x99ovia (cu transfer la \xc5\xa0e\xc5\xa1tokai) \xc8\x99i spre Europa. O linie de ecartament european de 1435 mm este construit\xc4\x83 de la Kaunas p\xc3\xa2n\xc4\x83 la grani\xc8\x9ba cu Polonia._NEWLINE_Exist\xc4\x83 o re\xc8\x9bea foarte bine dezvoltat\xc4\x83 de rute de autobuze suburbane.'